b'\n_START_ARTICLE_\nPaavali Scheel\n_START_PARAGRAPH_\nPaavali Scheel (lat. Paulus Scheel, k. 1516) oli Turun tuomiorovasti. H\xc3\xa4n opiskeli Greifswaldin yliopistossa ja Pariisin yliopistossa, josta valmistui maisteriksi 1490. Turussa h\xc3\xa4n oli kaniikki ja piispa Maunu S\xc3\xa4rkilahden sihteeri. H\xc3\xa4nest\xc3\xa4 tuli arkkipresbyteeri 1497, arkkiteini noin 1502 ja tuomiorovasti 1513. H\xc3\xa4n osallistui Novgorodissa k\xc3\xa4yneeseen rauhanneuvottelukuntaan. Arkkipresbyteerin\xc3\xa4 it\xc3\xa4rajalla ollessaan Paavali menetti r\xc3\xa4j\xc3\xa4hteest\xc3\xa4 vasemman k\xc3\xa4den peukalonsa ja joutui anomaan Roomasta erivapautta jatkaa papin virassaan vammastaan huolimatta._NEWLINE_Scheelin kirjekokoelma on Kansalliskirjastossa, ja se on Suomen ainoa keskiaikainen yksityiskirjeiden kokoelma.'